
Për shpronësimin, për interes publik, të pronarit të pasurisë së paluajtshme, pronë private, që preket nga ndërtimi i varrezave publike në qytetin e Shijakut

Në mbështetje të nenit 100 të Kushtetutës, të neneve 5, pika 1, 20 e 21 të ligjit nr.8561, datë 22.12.1999 “Për shpronësimet dhe marrjen në përdorim të përkohshëm të pasurisë pronë private, për interes publik” dhe të nenit 7 të ligjit nr.9339, datë 21.12.2004 “Për Buxhetin e Shtetit, të vitit 2005”, me propozimin e Ministrit të Rregullimit të Territorit dhe të Turizmit, Këshilli i Ministrave

Vendosi:

1. Shpronësimin, për interes publik, të pronarit të pasurisë së paluajtshme, pronë private (tokë arë), që preket nga ndërtimi i varrezave publike në qytetin e Shijakut.
2. Shpronësimi të bëhet në favor të bashkisë së Shijakut.
3. Pronari i pasurisë së paluajtshme, që shpronësohet, të kompesohet në vlerë të plotë, sipas masës që paraqitet në listën që i bashkëngjitet këtij vendimi, për sipërfaqen 4 950 (katër mijë e nëntëqind e pesëdhjetë) m2 tokë arë, vlerësuar në shumën e përgjithshme prej 4 950 000 (katër milionë e nëntëqind e pesëdhjetë mijë) lekësh.
4. Ky fond të përballohet nga buxheti i vitit 2005, miratuar për Ministrinë e Rregullimit të Territorit dhe të Turizmit.
5. Vlera e shpenzimeve procedurale të jetë në shumën prej 175 500 (njëqind e shtatëdhjetë e pesë mijë e pesëqind) lekësh dhe të përballohet nga bashkia e Shijakut.
6. Shpronësimi të fillojë dhe të përfundojë brenda muajit korrik 2005.
7. Ngarkohen Ministria e Rregullimit të Territorit dhe e Turizmit dhe bashkia e Shijakut për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

Kryeministri
Fatos Nano

Lista e pronarëve që do të shpronësohen për ndërtimin e varrezave publike të qytetit të shijakut

	Nr.
	Emri, mbiemri
	Sip/tokë arë m/2
	Njësia lekë m/2
	Vlera lekë

	1.
	Asllan Ibrahim Keçi
	4950
	1000
	4 950 000

	
	Totali
	
	
	4 950 000

